Filmforgatás

Szomjas Gyuri forgatott egy filmet 1989-ben a Téka Táborban,

„Mulatság” címmel. Spontán vették fel a dolgokat, nem színészkedett

senki, minden úgy volt a filmen, ahogyan természetesen történtek

az események.

Jó hangulatban, Palival és Halmos Bélával zenéltünk a csűr előtt,

Sára Feri táncolt. Én egy csodálatos szatmári nóta eléneklésébe

kezdtem bele, nem teljes józansággal, viszont érzelemdúsan. Ezt

felvette Szomjas Gyuri, majd bevágta a filmbe premier plan-ban,

vagyis olyan közelről, hogy csuda.

A filmet aztán vetítették a Filmszemlén a Kongresszusi Központban.

Kaptunk rá meghívót is, mondván, ott a helyünk. A végén meg

kell majd hajolnunk, és még beszélgetés is lehet. Persze szóltam a

szüleimnek, ismerőseimnek, hiszen nem minden nap vetítenek filmet

a Tékáról óriásvásznon, óriás moziban. Ráadásul még mi sem

láttuk.

Anyukám ült mellettem, tetszett is neki nagyon, de amikor ez az

ominózus részlet megjelent a Kongresszusi Központ óriási kivetítőjén,

és ő megpillantotta az édes kisfiát részegen énekelni a vásznon,

odafordult hozzám, és csak ennyit kérdezett:

– Gyuri, ez te vagy?